*Վիքիպեդիայում կան հոդվածներ Սայադյան ազգանունով այլ մարդկանց մասին։*

**Հայկ Լենիկի Սայադյան** (մայիսի 28, 1980, Վայք, Վայոց Ձոր), նկարիչ, անիմացիոն ֆիլմերի հեղինակ և ռեժիսոր, գովազդային ու երաժշտական անիմացիոն հոլովակների ռեժիսոր, գրող, կոմպոզիտոր։

Կենսագրություն
--------------

Հայկ Սայադյանը ծնվել է 1980 թվականի մայիսի 28-ին՝ Վայոց Ձորի Վայք քաղաքում։ 1986-1997 թվականներին ուսանել է Վայքի թիվ 2 միջնակարգ դպրոցում։ 1997-2003 թվականներին սովորել է Հայաստանի Գեղարվեստի պետական ակադեմիայի գրաֆիկայի ֆակուլտետի գրքի ձևավորման բաժնում՝ ստանալով գրաֆիկ-ինլյուստրատորի մասնագիտություն։

2007-2011 թվականներին աշխատել է «Նաիրիտ» ՓԲԸ նախագծային-կոնստրուկտորական բաժանմունքում՝ որպես ճարտարապետ-դիզայներ։ 2011 թվականից մինչ օրս աշխատում է «Թաչ Էֆ Էքս» («Touch FX») անիմացիոն ստուդիայում՝ որպես 3D անիմացիոն ֆիլմերի նկարիչ։

2018 թվականին հիմնել է «Wi Zard» այլընտրանքային գովազդի ընկերությունը։

### Անձնական կյանք

2007 թվականին Հայկ Սայադյանն ամուսնացել է Աննա Դավթյանի հետ։ Ունեն երկու դուստր՝ Անգելինան և Լյուսին։

Պարգևներ և մրցանակներ
---------------------

Հայկ Սայադյանը սփյուռքի նախարար Հրանուշ Հակոբյանի կողմից արժանացել է հատուկ շնորհակալագրի՝ «Կոմիտաս Վարդապետ» համահայկական փառատոնի իրականացմանն աջակցելու համար։

2016 թվականին Երևանում կազմակերպված «Ռեանիմանիա» փառատոնի ժամանակ նրա հեղինակած «Պապիկիս երազը» ֆիլմն արժանացել է «Լավագույն հայկական անիմացիոն ֆիլմ» անվանակարգին։

Կրետե կղզում կայացած Նիկոս Կազանձակիսի կյանքին և գործունեությանը նվիրված մրցույթում իր «Կազանձակիս» ֆիլմի համար արժանացել է գլխավոր մրցանակի։

Ստեղծագործություն
-----------------

Հայկ Սայադյանի առաջին անիմացիոն ֆիլմը հայոց ծիսական տիկնիկներ պատրաստող Նազարեի մասին է, որին հաջորդել են մյուս չորս աշխատանքները՝ «Հայր մեր», «Պանգեա», *«*Vivos Voco*»*, «Կոմիտաս»։

«Հայր մեր», «Պանգեա», *«*Vivos Voco*»* ֆիլմերը մարդկային մեղքի գիտակցման չմիջնորդավորված ու չպարտադրող կոչ են։ «Պանգեա» շարժանկարում մարդ արարածը, չբավարարվելով Արարչի պարգևած իշխանությամբ, ինքն իրեն թագադրում է ու անմիջապես էլ չարաշահում թագի հնարավորությունները։

«Հայր մերը» տերունական աղոթքի պատկերային շարադրանքն է ու խոնարհումը Բարձրյալի առջև։ Իսկ «Կոչեմ ապրողացը» *«*Vivos Voco*»* ալեգորիաներով մեկնաբանում է Հոր և Որդու անսահման նվիրման պատասխանը մարդկության ապերախտությանը։ Հեղինակն աստվածային կամքի ու գթառատության դեմ շեշտում է մարդկային մեղքի անվերջանալիությունը և ոգեկոչում մաքրագործվելու լույսը։

«Կոմիտաս» ֆիլմում ստեղծել է ժողովրդի հավաքական կերպարը, որն սպասում է իր հանճարի վերադարձին։ Հեղինակը այլաբանորեն, սիմվոլների լեզվով ներկայացնում է Կոմիտասի կյանքի վերջին երկու տասնամյակները։

Հայկ Սայադյանը նկարում է ձայնը, հնչյունը և զգացմունքները։

### Ֆիլմադարան

| Տարեթիվ | Ֆիլմի անվանում | Ծանոթագրություններ |
| --- | --- | --- |
| 2005 | «Դաֆին» | սցենարի հեղինակ, ռեժիսոր, անիմատոր, պրոդյուսեր |
| 2011 | «Նազարե» | սցենարի հեղինակ, ռեժիսոր, անիմատոր, պրոդյուսեր |
| 2011 | «От винта» 3D | «Պարադիզ» կինոընկերություն |
| 2012 | «PANGEA» | սցենարի հեղինակ, ռեժիսոր, անիմատոր, պրոդյուսեր |
| 2012 | «PATER NOSTER» | սցենարի հեղինակ, ռեժիսոր, անիմատոր, պրոդյուսեր |
| 2012 | «VIVOS VOGO», «Կոչեմ ապրողաց» | սցենարի հեղինակ, ռեժիսոր, անիմատոր, պրոդյուսեր |
| 2013 | «Կոմիտաս» | սցենարի հեղինակ, ռեժիսոր, անիմատոր, պրոդյուսեր |
| 2014 | «Քարի օրոր» | սցենարի հեղինակ, ռեժիսոր, անիմատոր, պրոդյուսեր |
| 2015 | «Богатырша» 3D | գլխավոր նկարիչ, «Պարադիզ» կինոընկերություն |
| 2016 | «Demo Reel» | 2009-2016 թվականներ |
| 2016 | «Պապիկիս երազը» | սցենարի հեղինակ, ռեժիսոր, անիմատոր, պրոդյուսեր |
| 2016 | «Մոմիկ» | սցենարի հեղինակ, ռեժիսոր, անիմատոր, պրոդյուսեր |
| 2017 | «Կազանձակիս» | սցենարի հեղինակ, ռեժիսոր, անիմատոր, պրոդյուսեր |
| 2020 | «Վառվակիս» | սցենարի հեղինակ, ռեժիսոր, անիմատոր, պրոդյուսեր |

### Ցուցահանդեսներ

* 1993 թվական - Երևան (անհատական)
* 2001 թվական - Երևան (խմբակային)
* 2008 թվական - Երևան (անհատական)

Ծանոթագրություններ
------------------

1. 1 2 3  "Айк Саядян". *Наша среда* (in ռուսերեն). 2015 թ․ փետրվարի 10. Արխիվացված է the original 2020 թ․ հուլիսի 19-ին. Retrieved 2020 թ․ հուլիսի 19.
2. ↑  "Президент Греции наградил армянских победителей конкурса «По следам Казандзакиса»". *Rusarminfo* (in ռուսերեն). Retrieved 2020 թ․ հուլիսի 19.
3. ↑  "Ես հպարտ եմ, որ չեմ թարգմանվում".
4. ↑  "Komitas by Hayk Sayadian". *musicofarmenia.com* (in անգլերեն). Արխիվացված է the original 2020 թ․ հուլիսի 19-ին. Retrieved 2020 թ․ հուլիսի 19.
5. ↑  Սիրում եմ, որ ինքս եմ նկարում իմ պատմած հեքիաթներն ու դրանց համար երաժշտություն գրում. Հայկ Սայադյան
6. ↑  "www.aravot.am".

Արտաքին հղումներ
----------------

* «Հաջողության ճանապարհը». Հայկ Սայադյան
* «ԿԱԶԱՆՁԱԿԻՍ» Հայկ Սայադյան
* Ծիրան 3 ԿՈՄԻՏԱՍ/Komitas Հայկ Սայադյան
* Գևորգ Մարգարյան և Հայկ Սայադյան - Արի Երթանք
* «Նազարե» Հայկ Սայադյան